Resolucija Evropskega parlamenta

z dne 5. maja 2010

s pripombami, ki so del sklepa o razrešnici glede izvrševanja proračuna Evropskega centra za razvoj poklicnega usposabljanja za proračunsko leto 2008

EVROPSKI PARLAMENT,

ob upoštevanju končnih letnih računovodskih izkazov Evropskega centra za razvoj poklicnega usposabljanja za proračunsko leto 2008,

ob upoštevanju poročila Računskega sodišča o letnih računovodskih izkazih Evropskega centra za razvoj poklicnega usposabljanja za proračunsko leto 2008, skupaj z odgovori centra [1],

ob upoštevanju priporočila Sveta z dne 16. februarja 2010 (5827/2010 – C7-0061/2010),

ob upoštevanju člena 276 Pogodbe ES in člena 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [2], zlasti člena 185,

ob upoštevanju Uredbe (EGS) št. 337/75 Sveta z dne 10. februarja 1975 o ustanovitvi Evropskega centra za razvoj poklicnega usposabljanja [3], zlasti člena 12a,

ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 [4], zlasti člena 94,

ob upoštevanju člena 77 in Priloge VI Poslovnika,

ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0091/2010),

A. ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2008 ter o zakonitosti in pravilnosti z njimi povezanih transakcij,

B. ker je Parlament 23. aprila 2009 direktorici Evropskega centra za razvoj poklicnega usposabljanja podelil razrešnico glede izvrševanja proračuna centra za proračunsko leto 2007 [5] in v resoluciji, ki spremlja sklep Parlamenta o razrešnici, zlasti opozoril na pripombe Računskega sodišča v zvezi z visokim deležem prenosov in razveljavitev, na potrebo po opredelitvi merljivih ciljev in kazalnikov v okviru svojega načrtovanja ter po vzpostavitvi jasne povezave med cilji in proračunskimi sredstvi, potrebnimi za doseganje teh ciljev;

1. je nadvse zadovoljen s tem, da je Računsko sodišče razglasilo letne računovodske izkaze agencije za proračunsko leto 2008 kot zakonite in pravilne;

Uspešnost

2. pozdravlja, da je center od Računskega sodišča prejel pozitivno izjavo o zanesljivosti za proračunsko leto 2008, ne le v zvezi z računovodskimi izkazi, ampak tudi za transakcije, ki so povezane z njimi; ugotavlja, da je center izredno napredoval v zvezi s postopkom popisa za ugotavljanje, evidentiranje in kapitalizacijo sredstev, na področju dokumentacije postopkov notranjih kontrol in v zvezi s postopki oddaje naročil;

3. ponovno poudarja, da je pomembno, da center določi cilje SMART in kazalnike RACER v svojih načrtih, da bi tako ocenil rezultate; vendar je seznanjen z izjavo centra, da je upošteval te pripombe v svojem programu za leto 2009; poziva tudi center, da preuči uvedbo Ganttovega diagrama v načrtovanje vseh svojih operativnih dejavnosti, da bi omogočili hiter prikaz časa, ki ga vsak uslužbenec porabi za projekt in spodbujali pristop, usmerjen k doseganju rezultatov;

4. kljub temu pozdravlja dejstvo, da želi center v letu 2010 uvesti pilotni sistem za beleženje časa, ki ga vsak uslužbenec porabi za projekte centra;

5. zahteva, da center v razpredelnici, ki bo priložena prihodnjemu poročilu Računskega sodišča, predstavi primerjavo med rezultati, doseženimi v letu, ki ga obravnava razrešnica, in rezultati, doseženimi v predhodnem proračunskem letu, da bi organ za razrešnico lahko bolje ocenil uspešnost centra v vmesnem obdobju;

6. z ozirom na sorodno tematiko pozdravlja tesno sodelovanje in sinergijo med Evropsko fundacijo za usposabljanje in Evropskim centrom za razvoj poklicnega usposabljanja; od obeh agencij v poročilu o dejavnostih za leto 2009 zahteva podrobno poročilo o izvajanju sporazuma o sodelovanju.

Upravljanje proračuna in finančno poslovodenje

7. opozarja na dejstvo, da je center ponovno prenesel odobrena sredstva (25 % odobritev plačil za poslovanje, to je 1400000 EUR); poudarja, da ta položaj kaže na pomanjkljivosti v načrtovanju in nadzoru diferenciranih sredstev pri odhodkih iz poslovanja;

Človeški viri

8. spominja, da je v centru zaposlenih 128 ljudi, leta 2009 pa so uvedli sistem za merjenje uspešnosti; pričakuje rezultate tega sistema;

Notranja revizija

9. čestita centru, da je prva agencija, ki se je prostovoljno javila, da začne pilotno revizijo etičnega okvira; je seznanjen, da je to revizijo od 16. do 20. februarja 2009 vodila skupina treh revizorjev ter da je notranja revizijska služba potrdila, da je center razvil dober etični okvir;

10. priznava, da je od leta 2006 center izvedel 15 od 30 priporočil notranje revizijske službe; ugotavlja, da se 6 od 15 priporočil, ki še niso izvedena, šteje za "zelo pomembna" in se v glavnem nanašajo na upravljanje človeških virov (npr. uspešnost osebja, določanje osebnih ciljev in določanje vlog ter odgovornosti odbora uslužbencev); pričakuje napredek na tem za samopodobo agencije bistvenem področju in zahteva informacije;

11. sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 5. maja 2010 [6] o uspešnosti, finančnem poslovodenju in nadzoru agencij.

[1] UL C 304, 15.12.2009, str. 118.

[2] UL L 248, 16.9.2002, str. 1.

[3] UL L 39, 13.2.1975, str. 1.

[4] UL L 357, 31.12.2002, str. 72.

[5] UL L 255, 26.9.2009, str. 141.

[6] Sprejeta besedila, P7_TA(2010)0139 (glej stran 241 tega Uradnega lista).

--------------------------------------------------